ବଲାଙ୍ଗୀରଃ ଜିଲ୍ଲାରେ ପୁଣି ଗଡିଲା ମୁଣ୍ଡ । ପୌରପାଳିକାରେ କାର୍ଯ୍ୟରତ ଜଣେ ମହିଳା କର୍ମଚାରୀଙ୍କ ରକ୍ତ ଜୁଡୁବୁଡୁ ମୃତଦେହ ଉଦ୍ଧାର ହୋଇଛି । ବଲାଙ୍ଗୀର ବିଜାଖମାନ ଗ୍ରାମ ପାଖରୁ ମହିଳା କର୍ମଚାରୀଙ୍କ ମୃତଦେହ ମିଳିଛି । ହତ୍ୟା ସନ୍ଦେହରେ ତନାଘନା ଆରମ୍ଭ କରିଛି ପୋଲିସ ।
ଜିଲ୍ଲା ବିଜାଖମାନ ନିକଟରେ ଥିବା ପୌରସଂସ୍ଥାର ବର୍ଯ୍ୟବସ୍ତୁ ପରିଚାଳନା କେନ୍ଦ୍ର ନିକଟରେ ମହିଳା ପୌର କର୍ମଚାରୀଙ୍କ ରକ୍ତ ଜୁଡୁବୁଡୁ ମୃତଦେହ ମିଳିଛି । ନିକଟରେ ଏକ ସାଇକେଲ ମଧ୍ୟ ପଡି ରହିଛି । ମୃତ ମହିଳାଙ୍କ ପରିଚୟ ଅଷ୍ଟମୀ ବକୁଳ ବୋଲି ଜଣାପଡିଛି । ବୟସ 35 ବର୍ଷରୁ ଅଧିକ ହେବ । ସେ ଜିଲ୍ଲା ପୌରପାଳିକାରେ ଡ୍ରାଇଭର ଭାବରେ କାମ କରୁଥିଲେ । ଗତକାଲି (ଶନିବାର) ବିଜାଖମାନ ସ୍ଥିତ ବର୍ଯ୍ୟବସ୍ତୁ ପରିଚାଳନା କେନ୍ଦ୍ର ନିକଟକୁ ଗାଡି ଛାଡିବାକୁ ଯାଇ ନିଖୋଜ ଥିଲେ । ଆଜି (ରବିବାର) ସକାଳୁ ତାଙ୍କ ମୃତଦେହ ଉଦ୍ଧାର ହୋଇଛି । ଝିଅକୁ ନ୍ୟାୟ ଦେବା ପାଇଁ କାନ୍ଦି କାନ୍ଦି କହିଛନ୍ତି ମୃତ ଅଷ୍ଟମୀ ବକୁଳଙ୍କ ମାଆ ବନିତା ବକୁଳ ।
ଆବର୍ଜନା ପରିଚାଳନା କେନ୍ଦ୍ରରୁ କିଛି ଦୂରରେ ଏକ ବୁଦା ନିକଟରେ ଅଷ୍ଟମୀ ବକୁଳଙ୍କ ମୃତଦେହ ପଡିଥିବାର ଲୋକେ ଦେଖିଥିଲେ। ଏହାପରେ ବଲାଙ୍ଗୀର ଟାଉନ ପୋଲିସକୁ ଖବର ଦେବା ପରେ ପୋଲିସ ଘଟଣା ସ୍ଥଳରେ ପହଞ୍ଚି ତଦନ୍ତ ଆରମ୍ଭ କରିଛି । ତେବେ ବିଗତ କିଛି ଦିନ ମଧ୍ୟରେ ସହରରେ ଏହି ଭଳି ହତ୍ୟା ଲୁଟ ଆକ୍ରମଣ ଘଟଣା ବଢ଼ିଥିବା ବେଳେ ପୋଲିସ୍ ପାଇଁ ଅପରାଧ ନିୟନ୍ତ୍ରଣ ମୁସ୍କିଲ ହୋଇଥିବାର ଚର୍ଚ୍ଚା ହେଉଛି । ଅଷ୍ଟମୀ ବକୁଳଙ୍କ କିଏ ଓ କାହିଁକି ହତ୍ୟା କରିଛି ତାହା ତାହା ଜଣାପଡ଼ିନାହିଁ । ଘଟଣାର ପର୍ଦ୍ଦାଫାସ ପାଇଁ ତନାଘନା ଆରମ୍ଭ କରିଛି ପୋଲିସ ।
